b'\n_START_ARTICLE_\nAdriana Lecouvreur (opera)\n_START_SECTION_\nVsebina\n_START_PARAGRAPH_\nDejanje se vr\xc5\xa1i okoli leta 1730 v Parizu, v \xc4\x8dasu najvi\xc5\xa1jega vzpona rokokoja, ko je vladal Ludvik XV.\n_START_SECTION_\nPrvo dejanje\n_START_PARAGRAPH_\nV foyerju gledali\xc5\xa1\xc4\x8da Comedie francaise._NEWLINE_Igralci in igralke se z re\xc5\xbeiserjem Michonnetom pripravljajo na za\xc4\x8detek predstave. Princ Buillonski in abbe de Chazeuil prideta za oder pozdravit svoje ljubljenke. Adriana ponavlja svojo vlogo. Predstava se za\xc4\x8dne, igralci odhitijo na oder. Stari, dobrodu\xc5\xa1ni Michonnet bi rad porabil ta trenutek, ko ostaneta sama z Adriano, da bi ji razkril svojo, dolgo prikrito ljubezen. Preden pa utegne to storiti, izve iz njenih ust, da njeno srce hrepeni za drugim, in sicer za mladim prapor\xc5\xa1\xc4\x8dakom Mavricijem, ki je baje v slu\xc5\xbebi grofa sa\xc5\xa1kega. V ubogem Michonnetu umre vsakr\xc5\xa1no upanje in beseda mu obti\xc4\x8di v grlu. Nesre\xc4\x8den od\xc2\xadhiti na drugo stran odra. V tem pa \xc5\xbee pride grof Mavricij in vzame Adriano \xe2\x80\x94 ki se ji zavoljo svojih razvpitih ljubezenskih dogodiv\xc5\xa1\xc4\x8din izdaja zgolj za prapor\xc5\xa1\xc4\x8daka \xe2\x80\x94 v svoj objem. Adriana mu podari v dar \xc5\xa1opek vijolic, nato odhiti na oder, Mavricij pa v svojo lo\xc5\xbeo. Medtem pa prestre\xc5\xbeeta princ in abbe pismo, ki ga je zaradi sestanka pisala Mavriciju Duclos, prin\xc4\x8deva metresa, ki pa je na drugi strani tudi tajna posrednica v prepovedani ljubezni med prin\xc4\x8devo \xc5\xbeeno in sa\xc5\xa1kim grofom. Princ, ki ne sluti o \xc5\xbeeninem zakonolomstvu, spozna Duclosjino pisavo in \xe2\x80\x94 ker je tudi sestanek v pismu dolo\xc4\x8den v njenem dvorcu, ki ga ji je on podaril \xe2\x80\x94 zasumi, da mu je postala ljubica nezvesta. Zato br\xc5\xbe sklene ujeti grofa neposredno v past, zato mu veli pismo oddati. Ko prejme ta tako princesino sporo\xc4\x8dilo, odide kljub svoji novi ljubezni do Adriane na mesto sestanka, misle\xc4\x8d, da bo iz posredovanja princesinega izvlekel kak\xc5\xa1no politi\xc4\x8dno korist, saj se \xc5\xbeeli povzpeti na poljski prestol. Adriana do\xc2\xad\xc5\xbeivi medtem v svojem nastopu pravo zmagoslavje, zviti princ pa izrabi to priliko, da povabi vse navzo\xc4\x8de igralce in plemi\xc4\x8de na majhno slovesnost tega njenega novega uspeha v svoj dvorec ob Seini: gostje naj bodo pri\xc4\x8de najnovej\xc5\xa1ega pari\xc5\xa1kega \xc5\xa1kandal\xc4\x8dka \xe2\x80\x94 tam bodo na\xc5\xa1li sa\xc5\xa1kega grofa v objemu njegove nove izvoljenke.\n_START_SECTION_\nDrugo dejanje\n_START_PARAGRAPH_\nV prin\xc4\x8devem dvorcu._NEWLINE_Nestrpna princesa pri\xc4\x8dakuje ljubimca, ki se ji zadnji \xc4\x8das nekam odtujuje. Mavricij pride, a princesa br\xc5\xbe zasluti po hladu njegovega objema, da ji ga je prevzela druga \xc5\xbeenska. Da bi jo pomiril, ji grof podari Adrianin \xc5\xa1opek vijolic. V tem se zasli\xc5\xa1ijo prin\xc4\x8devi koraki in Ma\xc2\xadvricij komaj \xc5\xa1e utegne spraviti princeso v skrivali\xc5\xa1\xc4\x8de. Iz pogovora s princem in abbejem nato izve, da prvi niti ne sluti zakonolomstva svoje \xc5\xbeene, temve\xc4\x8d sumi zgolj Duclos. V tem prispe Adriana, ki jo princ in abbe predstavita sa\xc5\xa1kemu grofu: Adriana spozna v njem svojega Mavricija. Iz abbejevega namigovanja izve, da sumijo grofa ljubezenskega razmerja z Duclos, ki naj bi bila celo skrita v sosednjem prostoru. Ko ji Mavricij da besedo, da ne gre za Duclos, temve\xc4\x8d za neko drugo damo, ki naj bi mu pomagala v nje\xc2\xadgovi borbi za prestol, sklene Adriana neznanki pomagati. Michonneta postavi k vratom za stra\xc5\xbeo, sama pa potrka na skrivali\xc5\xa1\xc4\x8de, \xc4\x8de\xc5\xa1 da prihaja v Mavricijevem imenu. Princesa stopi previdno v dvorano, Adriana ji izro\xc4\x8di klju\xc4\x8d od vrtnih vrat, sama pa poi\xc5\xa1\xc4\x8de tajni izhod iz dvorca: pot je odprta! \xc4\x8ceprav izgovorita pri tem samo nekaj besed, za\xc4\x8dutita medsebojno tekmovalnost. Princesa se zave Adrianine ljubezni, Adriana pa njene ljubosumnosti: obe ljubita istega mo\xc5\xbea. Adriana se skesa svoje dobre namere in ho\xc4\x8de priklicati ljudi, da bi prestregli njeno neznano tekmico. Princesa komaj \xc5\xa1e uide, izgubi pa na begu briljantno zapestnico.\n_START_SECTION_\nTretje dejanje\n_START_PARAGRAPH_\nV Buillonski pala\xc4\x8di, kjer prireja princ zabavo._NEWLINE_Povabljenci se zbirajo, med njimi pride tudi Adriana. Ko sli\xc5\xa1i princesa njen glas, spozna, da je najbr\xc5\xbe Adriana njena ne\xc2\xadznana nasprotnica, ter jo sklene br\xc5\xbe preizkusiti. Ob besedi o grofu sa\xc5\xa1kem si izmisli, da je bil zjutraj v dvoboju ranjen. Adriana prebledi in omahne. Ko stopi takoj nato Mavricij v dvorano zdrav, se vidno vzradosti. Princesin sum i\xc5\xa1\xc4\x8de nadaljnjega potrdila. Med baletno to\xc4\x8dko Paridove sodbe poka\xc5\xbee Adriani \xc5\xa1opek njenih vijolic, Adriana pa njeno izgubljeno zapestnico: tekmici se spoznata. Princesa izzove Adriano, naj nastopi pred gosti z recitacijo. Adriana si izbere Fedro in zrecitira princesi v obraz odstavek o zakonolomnicah in pre\xc5\xa1ustnicah. Raz\xc5\xbealjena princesa prise\xc5\xbee krvavo ma\xc5\xa1\xc4\x8devanje.'